
Prolog
«Patrulje 3-12 svarer», sa betjenten inn i mikrofonen.

«Det er varslet om husbråk», skurret det gjennom høyttaleren. «Adressen er Bråtet 166 B, Fyllingsdalen.»

«Vi er på vei», sa betjenten i bilen.

«Faen, du skulle latt noen andre ta det. Nå er det tredje gang jeg er der på grunn av husbråk og jeg fordrar det ikke», sa betjenten som kjørte.

«Hva er så spesielt med den adressen? Husbråk er vel husbråk», sa den ferske betjenten som satt i passasjersetet.

«Ikke denne. Det er en politimann som bor der. Han kommer til å be oss om å glemme saken», sa betjenten som satt i førersetet.

«Det gjør vi vel ikke. Sentralen har jo registrert oppkallingen, så da må vi logge saken», sa betjenten.

«Da får du gjøre det», sa den mer erfarne betjenten og svingte inn på innkjørselen foran huset med blålysene på.

De to betjentene steg ut av bilen og rettet på de tunge beltene med alt utstyret de hadde rundt livet.

«Patrulje 3-12 forlater bilen», sa betjenten inn i mikrofonen. De steg opp på trappen og banket på døren.

De tok et skritt tilbake da døren ble revet opp og en mann i t-skjorte og grå joggebukse stirret hissig på dem. Det var røde flekker av blod på t-skjorten hans.

«Hva vil dere», nærmest snøvlet mannen fram mellom lepper som blødde. «Se til å få skrudd av det jævla blålyset. Dere skremmer jo opp hele nabolaget.»

«Vi har fått melding om husbråk», sa den eldste betjenten.

Mannen i døren ristet på hodet og gjorde som han lyttet. «Hører dere noe bråk?»

«Nei, men …» begynte den yngste betjenten.

«Da kan dere bare kjøre igjen», snøvlet mannen og skulle til å lukke døren.

Den yngste betjenten tok et skritt fram og hindret ham i å lukke døren. «Du er selv politimann. Du vet at vi må sjekke. Vi vil gjerne snakke med din kone.»

«Min kone», hermet mannen i døren og kaklet. «Hun vil helt sikkert ikke snakke med dere.» Han lukket munnen og bøyde seg fram og stirret da noen mennesker dukket opp i gaten utenfor innkjørselen.

«Dere får komme inn», sa han mumlende og tok et skritt tilbake.

De to betjentene gikk inn i gangen og lukket døren etter seg. Mannen snudde seg og ropte opp en trapp.

«Linnea. Politiet er her for å hente deg for grovt voldsbruk.» Mannen lo av sin egen morsomhet.

En kvinne kom ned trappen. Hun var kledd på samme måte som mannen i en t-skjorte og joggebukse. Også hennes t-skjorte var blodig, og hun hadde blå flekker rundt ene øyet og i tinningen.

«Du er Stian Hagen», begynte den unge politibetjenten til mannen og snudde seg mot kvinnen, «og du er?»

«Linnea Hagen, kona til den idioten der», sa hun og nikket mot mannen som nå hadde lent seg mot veggen og lukket øynene. Det så nesten ut som om han sov. Hun slo ham i armen med knyttneven.

«Hva faen», sa Stian og dyttet kona i skulderen så hun vaklet bakover.

«Nå roer vi oss», sa den eldre betjenten og gikk imellom paret. «Fortell hva som har skjedd.»

«Vi ble uenige. Det gikk litt over styr», sa Linnea.

«Er det barn i huset?» spurte betjenten.

«Nei», sa Linnea.

«Du bør vel være med oss», sa den unge betjenten til mannen.

«Glem det», kom det fra mannen. «Vi er enige nå. Dere behøver vel ikke skrive noen rapport om dette. Vi er jo kolleger. Jeg står over dere i rang også.» Stian Hagen hadde åpnet øynene og så på de to betjentene.

«Neste gang kan det være omvendt», fortsatte han. «Da kan det være greit å vite at en har lojale kolleger.»

«Det var sentralen som varslet oss», sa den eldste betjenten.

«Det fikser jeg hvis dere ikke logger denne turen. Ingen ting alvorlig har skjedd, og nå er vi venner», sa Hagen og kikket på kona som nikket.

«Jeg vet ikke …», begynte den eldste betjenten.

Hagen tok et skritt fram og la en arm om skulderen på den uniformerte politimannen og ledet ham mot ytterdøren. «Du fikser dette», han kikket på navneskiltet, «Rolf.» Han så en gang til på mannen. «Jeg husker deg. Du har vært her før. Horpestad, Rolf Horpestad.»

Betjenten nikket.

«Da ordner du rapporten», sa Hagen og åpnet ytterdøren og skjøv betjenten forsiktig ut døren.

Kapittel 1
Politietterforsker Bodil Lien lo da hun så på bildene i det gamle fotoalbumet.

«Er det virkelig deg?» spurte Agathe og krøp tett inn til Bodil der de satt i sofaen. «Du ligner ikke på deg selv. Hvor gammel er du der?»

«Jeg er ni år», Bodil nikket. «Jeg var sent utviklet, og fikk ikke bryster før jeg ble fjorten år. Håret mitt var mye mørkere, og …» hun så nærmere på bildet, «ansiktet mitt har faktisk forandret seg.»

«Ingen bør klage på puppene dine nå», sa Agathe og lo.

Bodil snudde seg og så på samboeren. «Er du fremdeles fornøyd? Husk jeg er førtiåtte år nå.»

«Jeg er kjempefornøyd. Du ser ut som du er tretti.» Agathe strakk seg opp og ga Bodil et kyss. Så pekte hun på et bilde der ei lita jente sto og holdt en litt eldre gutt i hånden. «Hvem er det?»

«Det er …», Bodil sukket, «meg og min bror Erik.»

«Har du en bror? Det har du aldri sagt. Jeg har hele tiden trodd du var enebarn», sa Agathe.

«Han emigrerte til Australia for mange år siden. Jeg har ikke hørt noe fra ham. Selv ikke da mamma døde, møtte han opp.»

«Var det bare dere to?» spurte Agathe.

«Ja», sa Bodil

«Har du ingen andre slektninger?» spurte Agathe.

«Jo. Jeg har faktisk en tante som bor oppe på Os. Søsteren til min mor», sa Bodil. «Jeg har ikke snakket med henne på tjue år. Jeg vet ikke om hun lever ennå.»

«Hvorfor har jeg aldri hørt om henne eller møtt henne? Er hun gift? Har de barn? Kanskje har du enda flere slektninger. Vi kunne laget et slektstevne», sa Agathe.

Bodil ristet på hodet. «Min tante har aldri godtatt at jeg er homofil. De er sterkt religiøse og mener at homofili er en sykdom som kan behandles. De påstår at jeg bare er vanskelig som ikke vil la meg rettlede. De har tilbudt meg hjelp til å bli heterofil. Det er mange år siden. Omtrent da jeg fant ut at jeg var lesbisk.»

«Dumme folk finnes det alle plasser. Selv i nære relasjoner», sa Agathe.

Bodil så på klokken og la fra seg albumet. «Det er vel på tide vi kommer oss til sengs. Klokken er ett på natten.» Hun skulle til å reise seg da mobiltelefonen begynte å vibrere på salongbordet. Det kom et sukk fra Bodil. «Så lenge varte freden. Jeg har bakvakt», sa hun til Agathe og tok telefonen.

«Bodil Lien.» Hun nikket et par ganger til det som ble sagt og rynket pannen.

«En politimann, sa du? Jeg kommer.» Bodil avsluttet samtalen og så på Agathe. «Jeg må gå. En politimann er blitt drept.»

«Jeg er her når du kommer tilbake», sa Agathe. «Vær forsiktig.»

Tre politibiler med blinkende blålys opptok gaten utenfor eneboligen, så Bodil valgte å parkere langs fortauskanten et stykke fra huset. Hun ble sittende noen sekunder å se ut frontruten på aktiviteten utenfor eneboligen. I innkjørselen sto en ambulanse og krimteknikernes svarte varebil, sammen med to uniformerte biler. Hun betraktet de hvitkledde åstedsgranskerne som gikk inn og ut av huset og politibetjentene som holdt på å gjennomsøke området rundt huset i lyset fra sterke lyskastere. Til slutt sukket hun dypt, åpnet døren og steg ut av bilen. Hun bega seg bortover mot sperrelinjen der det sto en betjent med et skrivebrett. Hun måtte identifisere seg, før betjenten løftet sperrebåndet og slapp henne inn i området. I det hun passerte en av de uniformerte bilene, så hun en kvinne sitte i baksetet med en politimann i forsetet. Hun løftet akkurat hånden for å ta bort noe hår fra ansiktet. Lyset fra lyskasterne ble reflektert i de blanke håndjernene hun hadde på seg.

Har de allerede pågrepet gjerningsmannen, tenkte Bodil og bega seg bortover mot trappen opp til inngangsdøren. Hun stoppet ved bunnen av trappen for å ta på seg den hvite kjeledressen, de blå skobeskytterne og latekshanskene. Munnbindet lot hun henge rundt halsen. En kvinne i tilsvarende hvit overtrekksdress med blå skotrekk på beina, kom ut av huset.

«Der er du», sa kvinnen og kom ned trappen. Det var Vanessa Rødne, etterforsker ved Bodils avdeling. «Vekket vi deg?» sa hun og trakk ned masken hun hadde foran munnen.

«Nei. Jeg var våken. Hva har skjedd?» spurte Bodil.

«En politimann, Stian Hagen, førtiåtte år, er knivdrept mens han lå i sengen. Kona hans er pågrepet. Hun hadde blod på klærne og hendene, og satt med kniven i hånden da første enhet ankom», sa Vanessa.

«Hva heter hun?» spurte Bodil.

Vanessa tok fram notisboken. «Linnea Hagen. Trettisju år gammel.» Vanessa nikket mot politibilen. «Hun sitter der. De kjører henne inn til stasjonen nå.»

«Har hun sagt noe?» spurte Bodil.

«Hun er ikke avhørt ennå, bortsett fra forklaringen hun avga til første enhet på stedet», sa Vanessa.

«Hvem var det?» spurte Bodil.

Vanessa så seg rundt og pekte på en betjent som sto og snakket med innsatslederen. «Det var Rolf Horpestad.»

«Hvor er Morten Skjellbru?» spurte Bodil.

«Han er inne sammen med Norling og folkene hans», sa Vanessa. «Kristine har tatt ansvar for å snakke med de naboene som er våkne. Dørbankingen starter nok ikke før i morgen tidlig.»

«Jeg vil høre hva Horpestad har å fortelle», sa Bodil og gikk bort til de to politibetjentene.

«Hallo, Lien», sa innsatslederen. «Der forsvant lørdagskosen.»

«Som vanlig», sa Bodil og snudde seg mot Horpestad. «Dere var første enhet på åstedet?» spurte hun.

«Ja.»

«Fortell fra dere ankom», sa Bodil.

Horpestad tok fram en liten notisbok. «Vi fikk meldingen fra vaktsentralen ti på ett. Vi kjørte da direkte til den oppgitte adressen. Alle lysene i huset sto på og en blodig kvinne satt på trappen med en kniv i hånden. Det var kona til den avdøde.»

«Hva sa hun?» spurte Bodil.

«Forklaringen var ganske usammenhengende, men til slutt fikk vi fram at hun hadde vært på byen med en venninne. Da hun kom hjem fant hun mannen livløs i sengen, med en kniv i brystet. Hun trakk ut kniven og forsøkte å få liv i mannen. Til slutt ga hun opp og ringte oss», sa Horpestad.

«Hvorfor har dere pågrepet henne?» spurte Bodil.

«Blodet på den døde var ikke begynte å koagulere skikkelig, så drapet må ha skjedd rett før vi ankom. Eller i alle fall innen en time før vi ankom. Og på fredag var vi på denne adressen. En nabo meldte om husbråk med skriking og knuste glass. Da vi ankom, var begge to ganske påseilet. Vi fikk roet det ned, men kona var ganske hissig av seg. Hun hadde fått et blått øye og han blødde fra munnen», sa Horpestad. «Det er heller ikke første gang.» Han så på Bodil. «Nå liker jeg ikke å snakke om kollega, men det kan virke som han hadde et sinneproblem og drakk mye.»

«Men han er politimann?» spurte Bodil.

«Jo. Etterforsker i sedelighetsavdelingen», sa Horpestad. «Han ba oss om å ikke rapportere det da vi var her.»

«Hei, Bodil.» Det var Morten Skjellbru som kom ut fra huset. «Har du sett den døde?»

Bodil snudde seg mot etterforskeren. «Jeg hadde tenkt å gjøre det nå.»

«Jeg skal vise deg.» Inne begynte Morten å gå opp trappen og Bodil fulgte etter og stoppet i døren inn til soveværelset. Hun kunne se en mann liggende på ryggen, helt naken. Flere sår i brystet, magen og skrittet fortalte at han var stukket flere ganger. Hele brystet og underlivet var blodig, og sengetøyet var rødt av blod. Noen hadde trukket en papirpose over hver hånd til den døde, festet med gummistrikk. To åstedsgranskere var i fullt arbeid der inne.

Morten pekte på høyre side av sengen. Et nattbord var skjøvet ut fra veggen og en lampe lå veltet på gulvet. «Det virker som om de har slåss.»

«Hvor fikk hun kniven fra?» spurte Bodil.

«Det er en kniv som er en av flere fra et sett som står i en holder på kjøkkenet», sa Morten.

«Du vet han er en av oss?» spurte Bodil.

Morten nikket. «Ja. Jeg har faktisk snakket med ham et par ganger oppe i kantinen.»

Bodil lot blikket gli rundt i rommet. Et lite sminkebord med speil og en stol sto langs en vegg ved siden av en stor kommode. Den andre veggen besto av store speildørene som gikk fra vegg til vegg. Over sengen hang et stort bilde av en kvinne uten klær, uten at det var pornografisk.

Morten så blikket hennes og nikket mot bildet. «Det er kona til Stian.»

«Pen dame. Har de ingen barn?» spurte Bodil.

«Jeg vet ikke», sa Morten. «Det var i alle fall ikke noen barn i huset. Jeg har heller ikke sett noe soverom for barn.»

«Hvor er klærne hans?» spurte Bodil.

«Nede i stuen. Det virker som om han har kledd av seg i stuen og så gått opp her», sa Morten.

Norling kom inn døren og Bodil snudde seg mot ham. «Hva har du funnet så langt?»

Han holdt opp en bevispose med en blodig kniv. «Jeg har kniven og vi har sikret oss fingeravtrykk, biologiske spor, bilder og et visst inntrykk av hva som har foregått.»

«Har dere møte?» spurte en stemme bak dem. Bodil snudde seg. Det var rettsmedisineren.

«Hva har du å fortelle?» sa Bodil.

«Dødstidspunkt er mellom klokken elleve i går kveld og klokken ett i natt», sa Foss. «Du får som vanlig vite mer etter obduksjonen.»

«Når blir obduksjonen?» spurte Bodil.

«Vi sier klokken to», sa Foss.

«Har du noe å bemerke til selve drapet?» spurte hun.

«Det må ha vært et voldsomt sinne. Han har minst ti – tolv knivstikk i bryst, mage og skritt. Det er helt klart begått i affekt. Flere av stikkene traff hovedpulsårene slik at han blødde i hjel.»

Norling nikket. «Jeg tror også at det var i affekt. De har kranglet, så har hun gått ned på kjøkkenet, hentet kniven og deretter satt seg på ham mens hun stakk ham.»

Bodil så seg rundt. «Vi får høre hva hun sier. Det er ikke så mye mer for meg å gjøre her. Vi snakkes på stasjonen.»

På veien ut, stakk hun innom stuen der Vanessa sto i samtale med en krimtekniker. På bordet sto en flaske vin og to vinglass og et vannglass, sammen med en halvfull vodkaflaske. I sofaen lå en skjorte og en bukse, en boksershort lå på gulvet.

«Det er ser ut til at de har kost seg», sa Bodil.

Vanessa nikket. «Ja, men det er litt merkelig. Du ser tre glass her, som om han skulle hatt gjester, men på kjøkkenet er det et glass i vasken som er grundig vasket. Altså en som ikke vil bli identifisert.»

«Han har hatt flere enn bare én gjest mener du?» spurte Bodil.

«Det kan virke slik», sa Vanessa.

Bodil så betenkt på flaskene på bordet og klærne i sofaen. «Jeg vet veldig lite om Stian Hagen. Se hva du kan finne om ham, og selvfølgelig Linnea Hagen, så treffes vi under avhøret», sa Bodil.

Vanessa nikket. «Kjører du tilbake til kontoret?»

«Ja», sa Bodil.

Kapittel 2
Inne på sedelighetsavdelingen gikk Bodil bort til skrivebordet hvor en betjent satt og jobbet bak en pc.

«Du var kollega med Stian Hagen, stemmer ikke det?» spurte Bodil. «Du er … Rune Olsen.»

Etterforskeren så opp på henne. «Jo.» Tonefallet var delvis spørrende.

«Jeg kjenner ham dårlig. Hva kan du fortelle om Hagen? Var han en god kollega? Snakket han om ekteskapet? Er det noe du kan fortelle meg som vil hjelpe meg?» spurte Bodil.

Ansiktet til politibetjenten var uttrykksløst. «Jeg har ikke lyst å uttale meg. Snakk med Nedregård.»

Bodil snudde seg og så mot kontordøren der avdelingssjefen for sedelighetsavdelingen hadde reist seg. Han sto og stirret på dem. Hun snudde seg mot betjenten igjen. «Hvorfor ham? Du var Hagens kollega.»

Etterforskeren reiste seg og grep en mappe. «Jeg har faktisk ikke tid.» Han forsvant ut døren. Bodil ble stående forbauset å se etter ham.

Hva er dette, tenkte hun og gikk bort til den åpne døren inn til avdelingssjefen og banket på dørkarmen. Avdelingssjef Kjartan Nedregård sto det på et skilt ved døren.

«Er det deg, Lien. Kommer du fra åstedet?» spurte avdelingssjefen. «Kom inn og sett deg.» Han pekte på besøksstolen og satte seg selv bak skrivebordet.

«Kondolerer», sa Bodil.

«Takk», sa Nedregård.

«Det er noe dritt», sa Bodil og satte seg.

Nedregård nikket. «Det er alltid det når det er en av våre.»

«Jeg synes faktisk det er noe dritt uansett», sa Bodil.

Et lite smil dukket opp på leppene til avdelingssjefen. «Men likevel er du i etaten enda.»

«Hadde jeg hatt skikkelig utdannelse, hadde jeg søkt meg en annen plass», sa Bodil og smilte.

«Hva lurte du på?» spurte Nedregård.

«Jeg forsøkte å snakke med Olsen. Han var jo kollega av Hagen, men han bare reiste seg og gikk.»

«Det er ikke så populært å snakke om kollega. Spesielt når det er en død kollega», sa avdelingssjefen.

«Jeg kjenner ikke Stian Hagen så godt.» Bodil tok fram notisboken. Jeg vet han er førtiåtte år og arbeider som etterforsker i avdelingen din, men det er alt.»

«Du burde gi deg tid til å bli kjent med kollegaene dine», sa Nedregård.

Bodil nikket. «Helt enig. Skaff meg en avløser, så kan jeg bruke hele dagen på å gå rundt og bli kjent med alle på bruket.»

Nedregård lo.

«Hva kan du si om Hagen?» spurte Bodil.

«Han begynte i ordensavdelingen som nyutdannet politimann i 2003, og har gått gradene via narkotikavdelingen til han ble overbetjent og etterforsker her i sedeligheten i 2014. Stort sett gjør han en god jobb. Han ble skilt i 2020, giftet seg på nytt i 2022 og har to barn fra første ekteskap.»

Bodil så på Nedregård. «Er det alt. Har han noen anmerkninger? Første enhet på stedet meldte om husbråk tidligere i uken. Jeg har forstått det slik at han har problemer med temperamentet og alkoholen.»

Avdelingssjefen så forbauset på henne. «Hvor har du det fra?»

«Første enhet på stedet. De har vært på samme adresse flere ganger på grunn av husbråk. Siste gang på fredag. Da hadde kona fått et blått øye, blant annet», sa Bodil.

«Du skal ikke legge så mye vekt på det. Hagen klaget ofte på den nye kona. Han mente hun var lat, og han mistenkte henne for å være utro. Hun var også ganske hissig når de kranglet. Jeg forsto det slik at han var veldig tålmodig med henne. Men det lønte seg jo ikke.» Nedregård nølte. «Hun har jo fortid som ludder, så det var vel ikke annet å vente.»

«Som ludder?» spurte Bodil. «Jeg er overrasket over at du bruker et slikt nedsettende ord.»

Nedregård trakk på skuldrene. «En gang ludder, alltid ludder. Du finner alt om henne i sakspapirene. Jeg føler Hagen lekte med ilden. Men jeg er overrasket over at du ikke visste det. Jeg trodde at det første dere gjorde, var å sjekke opp hvem dere har med å gjøre.»

«Vi gjør det. Vanessa har tatt den delen mens jeg har snakket med dere. Vi treffes under avhøret. Da får jeg vite hva Vanessa har funnet», sa Bodil.

«Saken er jo ganske enkel. Det som skjedde er noe du kan forvente av et ludder», sa Nedregård.

«Så dødsfallet kan på en måte forklares i hennes bakgrunn?» spurte Bodil. «Hadde hun ikke vært ludder, så hadde ikke Hagen blitt drept?»

«Du vet hva jeg mener. Det er slik folk i det miljøet løser problemer», sa Nedregård.

«Men det er jo effektivt», sa Bodil.

Nedregård så forbauset på henne, så lo han. «Det var også en måte å si det på.»

«Men hvis det har vært husbråk på den adressen flere ganger, hvorfor har ingen tatt tak i det tidligere?» spurte Bodil. «Da kunne kanskje dette vært unngått.»

«Dessverre har det pågått en tid uten at vi var klar over det. Patruljene som har vært der, har unnlatt å rapportere det, helt til to ferskinger rykket ut. Da ble det rapportert», sa Nedregård.

«Gutteklubben Grei», sa Bodil.

«Vi må passe på hverandre», sa Nedregård. «Nitti prosent av alle beskyldninger mot politifolk er uriktige. Det er viktig at vi greier å skille alle anklagene fra hverandre. Men her forsøkte vi å beskytte kona til Stian.»

«Det må to til for å danse tango», sa Bodil.

«Ja. Men det er alltid mannen som får skylden. Kvinner kan også bruke vold», sa Nedregård. Han så på henne. «Hvor er etatlojaliteten din?»

«Den er der den skal være, men gjelder ikke idioti», sa Bodil. «Vet du hva den første kona het?»

«Solveig … jeg tror pikenavnet hennes det var Syvertsen. Men jeg vet ikke om hun har beholdt det navnet, eller om hun har giftet seg igjen», sa Nedregård. Han så på Bodil. «Nå må jeg nesten bli ferdig her. Hadde du noen flere spørsmål?»

Bodil så på avdelingssjefen. Det var som om en rullegardin var dratt ned. Hun reiste seg. «Nei. Det holder til å begynne med.»

«Jeg regner med at du ikke iverksetter noen etterforskning når det gjelder Hagen. Interne problemer er ikke din jobb. Konsentrer deg om kona som drepte ham», sa Nedregård.

«Hvorfor tror du jeg skal etterforske Hagen?» spurte Bodil med forbauset stemme.

«Det er vel derfor du er her og stiller spørsmål», sa Nedregård.

«Nei. Jeg er her fordi jeg vet for lite om Stian Hagen, men nå gjorde du meg nysgjerrig», sa Bodil.

«Det var bare for å spare deg for arbeid. Bruk tiden på merra som drepte ham», sa Nedregård.

«Min jobb er å se etter både det som taler for skyld og det som taler for uskyld hos den mistenkte. Krever det at jeg må utvide etterforskningen til også å gjelde offeret, så gjør jeg det. Uavhengig om han var en kollega eller ikke», sa Bodil. «Du vet at alle sider av saken må etterforskes.»

Avdelingssjefen snudde seg på stolen igjen og målte Bodil med blikket. «Da skal jeg gi deg et godt råd. Trå varsomt, Lien. Veldig varsomt.»

På vei til avhørsrommet tenkte Bodil på det Nedregård hadde sagt om at Linnea Hagen var et … ludder. Bodil ristet lett på hodet, litt overrasket over ordbruket til Nedregård. Det var veldig fordømmende. Inne i forværelset hilste hun på politiadvokat Anette Askildsen som sto og kikket inn enveisvinduet der Linnea Hagen satt med et krus med kaffe og pratet med en betjent. Bodil stilte seg ved siden av Anette og så inn i avhørsrommet. Det så ut som om de hadde en fortrolig samtale, tenkte Bodil. Hun kjente igjen betjenten. Det var Ståle Henriksen fra ordensavdelingen. Bodil gransket Linnea. Det virket noe kjent med henne, men hun greide ikke å plassere henne. Hun hadde blå flekker i ansiktet og et sår på de hovne leppene. Håret var floket og ustelt. Rundt halsen hadde hun tydelige blå merker etter fingre. Hun hadde på seg en grå joggedrakt og nippet til en vannflaske.

«Du er klar til avhør?» spurte politiadvokaten.

«Ja. Jeg venter bare på Vanessa», sa Bodil. «Hun skulle se hva hun fant på Linnea Hagen.»

Bodil snudde seg da Miriam og Theodor kom inn døren i følge med en betjent.

«Hva skal dere her?» spurte Bodil.

«Hjelpe klienten vår. Vi er hennes advokater. Det har vi vært i mange år», sa Miriam.

«Du tuller», sa Bodil.

«Kjenner du henne ikke igjen?» spurte Theodor.

Bodil snudde seg og kastet et nytt blikk inn i avhørsrommet. «Jeg har hele tiden syntes det var noe kjent med henne, men jeg har ikke greid å plassere henne.»

«Husker du saken med Arne Mishavn som ble dømt i tingretten til seksten års fengsel for å ha drept sin kone Solveig Mishavn?» spurte Miriam.

Bodil nikket. «Ja. Dere greide å frikjenne ham.»

«Husker du at Solveig hadde adoptert bort en datter? Linnea Olsen», sa Miriam.

Bodil så overrasket på kvinnen inne i avhørsrommet. Tidligere ludder hadde Nedregård sagt. «Er det Linnea Olsen? Tidligere sexarbeider.»

«Ja. Sju år eldre», sa Miriam.

«Det var som f … Men jeg trodde hun hadde flyttet sammen med Arne Mishavn og oppga sexarbeidet?» sa Bodil.

«Ja. Det trodde vi også», sa Theodor. «Helt til vi fikk denne telefonen i dag.»

«Og denne gangen er det hennes tur til å bli beskyldt for drap», sa Miriam.

«Saken er vel ganske opplagt», sa Bodil. «De hadde en skikkelig krangel på fredag. Da måtte vi sende en patrulje fordi det ble meldt om husbråk. Hvis du ser alle blåmerkene så virker det som hun har fått skikkelig bank, men det unnskylder ikke drap.»

«Men det forklarer selvforsvar», sa Miriam.

Politiadvokaten, som hittil ikke hadde sagt noe, kikket på Miriam. «Er det det som blir ditt forsvar?»

«Det vet jeg ikke. Vi har ikke fått snakket med henne enda», sa Miriam. De snudde seg da Vanessa Rødne kom inn døren med en perm i hånden.

«Nå er jeg klar», sa hun og slo lett på permen. «Her har jeg alt vi har om Linnea Hagen.»

Bodil så på de to fra advokatkontoret Miriam Lundquist & Co. «Skal vi komme i gang?»

«Vi er klare», kom det fra Theodor.

Bodil åpnet døren og gikk inn i rommet fulgt av de tre andre. Linnea og Henriksen reiste seg.

«Lykke til», sa betjenten fra ordensavdelingen til Linnea. Han snudde seg til Bodil og bøyde seg inntil øret hennes. «Ting er ikke som de ser ut til», hvisket han og forsvant ut døren.

Bodil hevet det ene øyebrynet og så etter ryggen til betjenten. Hva faen mente han? Hun vendte seg mot Linnea. «Han ønsket deg lykke til.»

Linnea nikket. «Ståle vet hvordan Stian kan være.» Hun snudde seg mot Miriam og et blekt smil dukket opp på leppene hennes. «Takk for sist.» Hun strakk fram hånden mot Theodor. «Til deg også.»

«Takk selv», sa Theodor og møtte håndtrykket.

«Skal vi sette oss?» spurte Vanessa og satte seg på ene siden av bordet med fire stoler. Theodor tok stolen som sto ved døren og satte seg bak i rommet. Linnea Hagen og Miriam satte seg på ene siden av bordet, og Bodil satte seg ved siden av Vanessa.

Kapittel 3
«Dette avhøret blir tatt opp med lyd og bilde», sa Bodil og slo på opptakeren. Hun leste inn dato, klokkeslett og hvem som var til stede utenom Linnea, som ble bedt om å oppgi personalia.

«Linnea Hagen, født tolvte desember 1987. Bostedsadresse er Bråtet 166 B, Fyllingsdalen», sa Linnea.

«Har du noen barn?» spurte Bodil.

«Nei», sa Linnea.

«Hva lyder siktelsen på?» spurte Miriam.

«Siktelsen gjelder drap på Stian Hagen natt til i dag, søndag tjuetredje juni», sa Bodil. «Drapet ble utført med kniv.» Hun så på Linnea. «Hvordan forholder du deg til siktelsen?»

«Ikke skyldig», sa Linnea. «Han lå i sengen og blødde da jeg fant ham. Han pustet så vidt og jeg trakk kniven ut av brystet hans og forsøkte å stoppe blødningen med dynen.»

«Det er bare dine fingeravtrykk på kniven», sa Vanessa.

«Det er jo en av kjøkkenknivene», sa Linnea. «Det er vel naturlig at mine fingeravtrykk er der.»

«Men det var bare dine», sa Vanessa.

«Og det burde vel få dere til å tenke litt», sa Theodor i bakgrunnen. «Hvis det er en kjøkkenkniv, som sannsynligvis er brukt av begge to, bare har Linnea sine finneravtrykk, så burde vel det gi grunn for refleksjoner.»

«Fortell hva som skjedde denne helgen», sa Bodil. «Gjerne fra fredag, da dere hadde en politipatrulje på besøk. Hva gjaldt krangelen?»

«Da vil jeg først gå tilbake i tid», begynte Linnea. «Stian jobbet jo i sedelighetsavdelingen, og … som dere vet så har jeg jo en viss … broket fortid, blant annet som sexarbeider. Stian har faktisk anholdt meg to ganger. Slik ble vi kjent. Jeg sluttet som sexarbeider da jeg flyttet inn hos Arne i 2017, begynte på Universitetet i 2019 og tok en sosionomutdannelse.» Et blekt smil dukket opp på leppene til Linnea. «Jeg hadde faktisk gode karakterer på videregående.» Hun skrudde av korken på vannflasken og drakk litt vann før hun fortsatte. «Stian var på Universitetet og hadde et foredrag for oss om unge kvinner som kom på skråplanet. Vi kom i snakk og det utartet seg. Til å begynne med var det bare snakking og vi spiste lunsj sammen. På den tiden var jo Stian gift. Tilfeldigvis traff vi hverandre på strippeklubben Dreams, eller After Dark Gentlemans Club, som den også ble kalt. Den lå borte i Torggaten. Jeg jobbet sporadisk på Dreams som stripper i helgene for å få penger til skolegangen.»

«Jeg synes du sa at du hadde sluttet som sexarbeider», sa Vanessa.

«Å strippe er ikke sexarbeid. Det er bare å danse og kle av seg. Sexarbeid er noe helt annet», sa Linnea.

«Greit», sa Bodil. «Fortsett.»

«Det ballet på seg mellom Stian og meg, og vi innledet et forhold», fortsatte Linnea. «På det tidspunktet var han jo gift, men han skilte seg i 2020 og vi giftet oss i 2022. Da var jeg akkurat ferdig med utdannelsen min som sosionom.»

«Hva skjedde med din … stefar Arne Mishavn?» spurte Miriam.

«Det gikk fint første halve året, men så ble Arne så merkelig. Han greide ikke å holde seg borte fra prostituerte og han drakk mye. På den tiden forsøkte jo jeg å legge om livsstilen min, og det endte opp med at jeg flyttet for meg selv», sa Linnea. «Men vi holder kontakten, men det er mer sporadisk. Arne har forresten funnet seg en ny dame.»

«Jeg forstår ikke helt. Hvorfor trengte du å strippe? Arvet ikke du mye penger og eiendommer etter din mor?» spurte Bodil.

Linnea kikket på Miriam, før hun flyttet blikket til Bodil. «Jo, men fordi Arne ble frikjent tok arveoppgjøret veldig lang tid. Det var uenighet om hva Arne eide og hva min mor eide. Så først i 2020 var arveoppgjøret ferdig, og da sluttet jeg også som stripper. Det passet jo bra siden klubben stengte.»

«Men hjalp ikke Arne deg med penger?» spurte Bodil.

«Det varte bare en kort stund helt til jeg avviste ham da han forsøkte seg på meg. Det var da jeg måtte flytte», sa Linnea.

«Hva med din biologiske far. Kunne han ikke hjelpe deg?» spurte Bodil.

«Han ville ikke vite av meg», sa Linnea.

«Tilbake til fredagen», sa Bodil. «Hva skjedde?»

«Dette var innledningen. Det som nemlig har skjedd, er at Stian har kontakt med flere sexarbeidere gjennom jobben sin. Han kalte dem informanter, men jeg avslørte ham. Jeg fant nakenbilder på telefonen hans. Han oppsøkte dem for å ha sex med dem, i bytte mot at han så gjennom fingrene med det de holder på med. Det toppet seg på fredag da han kom godt påseilet og luktet parfyme. Og det er ikke første gang.» Linnea nølte. «Stian har mange merkelige bekjente. Jeg vil kalle dem halvkriminelle, til og med kriminelle. Stian kaller dem tystere eller informanter, men jeg oppfatter dem faktisk mer som kamerater. Noen ganger har han kommet hjem med tabletter som blant annet Xanor. Jeg har også sett at han sniffer kokain. Jeg tror han forsynte de nærmeste rundt ham. Han hadde alltid masse kontanter.»

«Sier du at Hagen bruker narkotika?» spurte Bodil.

«Ja. Han sniffet kokain og tok vanedannende tabletter», sa Linnea.

«Hvor får han det fra?» spurte Vanessa.

«Jeg er ikke helt sikker. Han har aldri sagt noe», sa Linnea.

«Vurderte du aldri å forlate ham?» spurte Vanessa.

«Jo, men da truet ham med at han skulle gjøre livet mitt til et helvete. Men på fredag hadde jeg fått nok og ga jeg ham et valg. Enten kuttet han ut all dritten, eller så gikk jeg fra ham. Det endte opp med at vi slåss. Så kom patruljen, og ting roet seg. Vi drakk noe vin, og så begynte vi å krangle igjen. Konsekvensen ble at han voldtok meg.» Linnea pekte på halsen sin. «Han brukte tvang. Ser dere merkene etter fingrene hans. Jeg er glad jeg er i live.»

«Likevel gikk du til byen med en venninne i går», sa Vanessa.

«Til byen? Slik jeg ser ut? Jeg var ikke på byen. Jeg rømte til en venninne etter at Stian hadde sovnet den fredagen. Det var meningen at Stian skulle ha vakt i helgen, så jeg snek meg hjem for å hente noe klær da jeg fant ham. Jeg har vært hos min venninne hele tiden», sa Linnea. «Dere burde snakke med Solveig. Hun vet hvor voldelig Stian kan være.»

«Med Solveig så mener du hans forrige kone?» spurte Bodil.

Linnea nikket. «Ja. Stian hadde jo ungene av og til, og da snakket Solveig og jeg sammen. Hun hadde mye å fortelle meg. Hun advarte meg, men jeg var ikke så villig til å lytte.»

«Vet du etternavnet hennes?» spurte Bodil.

«Ja. Hun har tatt pikenavnet. Syversen», sa Linnea.

Bodil nikket. Det var det samme Nedregård hadde sagt. «Vet du hvor hun bor også?»

«Ja. Hun bor i et rekkehus ute på Godvik. Janastølen 14 b», sa Linnea. «Hun har fått seg samboer.»

«Du var hos din venninne, sa du», begynte Vanessa. «Når gikk du hjem til ditt eget hus?»

«Klokken var vel rundt tolv. Jeg var ved huset rundt halv ett», sa Linnea.

«Hvorfor midt på natten? Hvorfor ikke på dagtid når det var lyst?» spurte Bodil.

«Jeg ville være sikker på at han ikke var hjemme», sa Linnea. «Han skulle ha nattevakt.»

Bodil lente seg tilbake og lot hendene gli gjennom håret. Så løsnet hun strikken som holdt hestehalen på plass, før hun rusket i håret og samlet det igjen til en ny hale. Hele tiden gransket hun ansiktet til Linnea.

«Du sa Stian oppsøkte prostituerte jevnlig. Jeg må ha noen navn fra deg», sa Bodil.

«Den han bruker mest heter Adaline Ihorska og er fra Ukraina», sa Linnea. «Jeg kjenner henne fra før. Hun annonserer på RealEscorte Norway, slik jeg gjorde i sin tid.»

Bodil nikket og så på Linnea. «Vet du hvor denne Adaline Ihorska bor?»

Linnea nikket. «Henrik Brun, som eide strippeklubben Dreams, som stengte dørene i 2020 på grunn av koronaen, eide et avsidesliggende hus ute på Søreide hvor stripperne bodde når de ikke jobbet. Adressen er Søvikhaugen 43 på Søreide. Huset ligger nesten helt nede ved sjøen. Det er et gammelt hus som Brun pusset opp. Jeg bodde der i en overgansgperiode da jeg flyttet ut fra Arne.» Hun ble taus da det banket på døren og Norling stakk hodet inn.

«Har du tid, Lien?»

«Bodil Lien forlater rommet», sa Bodil høyt til opptakeren og reiste seg.

«Hva er det?» spurte Bodil da hun sto ute i forværelset sammen med sjefen for krimteknikerne.

«Vi tok jo prøver under neglene til Hagen, og i tillegg fant vi spytt i håret hans, og noen hårstrå i blodet hans på brystet», begynte Norling. «Vi kjørte dette til labben ved patologiske i natt og fikk dem til å ta analyser med en gang. Vi ba om prioritering siden det var en politimann. Vi tok også prøver av Linnea Hagen med en gang hun ble brakt inn. Prøvene fra Hagen stemmer med hennes DNA. Dette vil jo bli etterprøvd av Folkehelseinstituttet etter hvert, men da har du i alle fall noe å forholde deg til.» Han ga Bodil noen ark.

Bodil kikket på arkene og holdt opp det ene. «Men prøvene fra under neglene til Hagen er ikke bare Linnea Olsen. Her står også to ukjente.»

«Ja. I tillegg til rester fra Linnea, fant de også DNA fra minst to personer til», sa Norling.

«At de fant DNA fra kona kan vel være naturlig?» spurte Bodil.

Norling nølte, så nikket han. «Ja.»

«Men dere finner vel alle disse kontaktene på telefonen hans?» spurte Bodil.

Norling nølte. «Faktisk så viser ikke telefonloggen til Hagen noe mer enn vanlige samtaler. Eller … det er noen nummer vi enda holder på å sjekke, men vi mistenker at han har hatt flere telefoner registrert på ukjente navn som vi enda ikke har funnet.»

«Bodil Lien tilbake i rommet», sa hun høyt da hun satte seg ved siden av Vanessa igjen. Hun la arkene hun hadde fått av Norling fram for Miriam.

«Du vil få kopi av dem, men du kan jo se dem nå», sa Bodil. «Det er DNA analyser av avskrap under neglene til Hagen, prøver fra spytt i håret, og noen hårstrå som ble funnet i blodet på brystet til Hagen. Alle matcher din klient.»

Linnea gispet og så forskrekket på Miriam. «Det kan ikke stemme.»

Miriam tok arkene og kikket på dem. «Jo, det gjør det helt sikkert. Jeg hadde blitt overrasket hvis de ikke hadde funnet noe etter det du har sagt. I tillegg har du jo bodd i huset og sovet i sengen.»

«Men jeg drepte ham ikke», kom det nesten som et hulk fra Linnea. Hun la ansiktet i hendene og bøyde seg framover.

«Du sa du trakk kniven ut av brystet og forsøkte å få liv i ham. Det betyr vel at du sto bøyd over ham», sa Miriam.

Linnea tok bort hendene fra ansiktet og så på Miriam med rødkantet øyne. «Ja. Jeg løftet ham opp også, skrek til ham og ristet i ham.»

«Det er vel typisk Locards prinsipp», kom det fra Theodor i bakgrunnen. «I enhver kontakt mellom to mennesker, vil det bli utvekslet spor. En person kan etterlate alle slags bevis, inkludert fingeravtrykk, spytt, hår, hudceller, blod og andre kroppsvæsker. Spesielt hvis du står over en person og ristet i ham for å få liv i ham. Jeg skal garantere dere at hvis jeg skriker til dere, så vil erfarne krimteknikere finne spytt fra meg. I dag er det bare en liten mikrodråpe som skal til.»

«Hva med avskrap fra neglene hans? Det kan neppe komme etter at han var død», sa Vanessa.

«Nei, men det kan komme fra basketaket om fredagen», sa Theodor.

«Ikke hvis han har dusjet», sa Vanessa.

Theodor trakk på skuldrene. «Det kommer an på hvor mye han har dusjet, og om han har dusjet i hele tatt fra fredag natt til lørdag.»

«Stian var ikke den som dusjet for ofte», kom det fra Linnea.

«Men dette arket sier to ukjente?» sa Miriam og holdt opp arket.

«Ja. De fant også DNA fra to andre personer som ikke ligger i databasen», sa Bodil.

«Noe som vel taler til min klients fordel», sa Miriam.

«Kanskje. Derfor trenger jeg noen flere navn», sa Bodil og så på Linnea. «Hva heter venninnen som du var hos fra fredag til lørdag?»

«Isabell Haldorsen», sa Linnea og oppga telefonnummeret.

«Hadde din mann flere telefoner?» spurte Bodil.

«Ja. Han hadde minst tre telefoner», sa Linnea.

«Vi har bare funnet en telefon. Hvor er de andre?» spurte Vanessa.

Linnea trakk på skuldrene. «Jeg vet ikke. Forsøk kjelleren eller garasjen. Eller kanskje på jobben.» Hun snudde seg og så på Miriam. «Får jeg gå når vi er ferdige? Jeg har ikke gjort noe.» Stemmen hennes var tynn og bedende.

Miriam så tvilende på henne og flyttet blikket til Bodil, som ristet på hodet.

«Nei. Du blir sittende her. Vi kommer til å be om varetektsfengsling. Det er for mange beviser som peker mot deg», sa Bodil.

«Men jeg har ikke mer å si», sa Linnea. «Jeg har fortalt det slik det skjedde.»

«Vi er bare helt i begynnelsen av etterforskningen», sa Bodil. «Bevisene mot deg er fremdeles så sterke at du blir værende her. Det vil stride mot folks rettsoppfatning hvis vi lar deg gå.»

«Vi kommer til å holde kontakt med deg. Jeg kommer til å være til stede på fengslingsmøte», sa Miriam og så på Linnea, «og så har vi jo Theodor. Han fikk frikjent Arne. Er du uskyldig, så greier Theodor det også.»

«Men jeg er uskyldig», sa Linnea.

«Da ordner det seg», sa Miriam. Hun så på Bodil. «Jeg vil gjerne ha mulighet til å snakke med min klient alene.»

Bodil nikket og leste inn klokkeslett på opptakeren og slo av. Hun så på Vanessa. «Vi trekker oss ut så de får snakke sammen i fred og ro.»

Theodor nikket mot speilglasset på ene veggen. «Husk å slå av mikrofonene.»

